נרקיסיזם.
אנשים שמקבלים ציונים גבוהים בנרקיסיזם מציגים גרנדיוזיות, תחושת זכאות, צורך בשליטה ותחושת עליונות. נמצא כי נרקיסיזם נמצא במתאם חיובי עם מוחצנות ( "r" =.42) ופתיחות לחוויה ( "r" =.38) ובמתאם שלילי עם נעימות ( "r" = −36). נמצא גם כי לנרקיסיזם יש מתאם חיובי מובהק עם פסיכופתיה.
פסיכופתיה.
פסיכופתיה נחשבת לתכונת האישיות המרושעת ביותר מבין תכונות "השילוש האפל", אנשים המקבלים ציונים גבוהים בפסיכופתיה מראים רמות נמוכות של אמפתיה בשילוב עם רמות גבוהות של אימפולסיביות וחיפוש אחר ריגושים. נמצא כי פסיכופתיה מתואמת עם כל גורמי האישיות הגדולים: מוחצנות ( "r" =.34), נעימות ( "r" = -2.25), מצפוניות ( "r" = -2.24), נוירוטיות ( "r" = -3.34) ופתיחות לחוויה ( "r" =.24).
פרספקטיבות.
במקום העבודה.
אוליבר ג'יימס מזהה כל אחת משלוש תכונות האישיות של "השילוש האפל" כשכיחות בדרך כלל במקום העבודה (ראה גם מקיאווליזם במקום העבודה, נרקיסיזם במקום העבודה ופסיכופתיה במקום העבודה). פורנהאם (2010) זיהה ש"השילוש האפל" קשור לרכישת עמדת מנהיגות והשפעה בין-אישית. במטה-אנליזה של "השילוש האפל" ומקום העבודה, גילו ג'ונסון ועמיתיו (2012) כי כל אחת מתכונות "השילוש האפל" קשורה למניפולציה במקום העבודה, אך כל אחת מהן באמצעות מנגנונים ייחודיים. באופן ספציפי, מקיאווליזם היה קשור לשימוש מוגזם במניפולציה, נרקיסיזם היה קשור לשימוש במראה גופני, ופסיכופתיה הייתה קשורה לאיומים פיזיים. יונסון ועמיתיו מצאו גם שתכונות "השילוש האפל" תיווכו לחלוטין את הקשר בין מניפולציה מינית למקום העבודה. התכונות של "השילוש האפל" נמצאו כמייצגות למדי בקרב ההנהלה והמנכ"לים.
טרולים באינטרנט.
מחקרים משנת 2014 מצאו כי אנשים שמזוהים כטרולים נוטים להיות בעלי תכונות אישיותיות של "השילוש האפל" ומראים סימנים של סאדיזם, התנהגות אנטי חברתית, פסיכופתיה ומקיאווליזם. תיאור מקרה משנת 2013 העלה כי קיימים מספר קווי דמיון בין פעילויות אנטי-סוציאליות לבין פעולת השלהוב הטרולית, וסקר משנת 2014 הצביע על כך שהטרלה היא ביטוי אינטרנטי של סאדיזם יומיומי. שני המחקרים מצביעים על כך שהטרלה עלולה להיות קשור לבריונות בקרב מתבגרים ומבוגרים כאחד.
אסטרטגיית רבייה.
מחקרים הראו כי אנשים שאישיותם מאופיינת על ידי תכונות "השילוש האפל" מדווחים על אסטרטגיית רבייה מואצת (R), ריבוי פרטנרים לסקס, עמדות חיוביות יותר כלפי מין מזדמן, סטנדרטים נמוכים בכל הנוגע לפרטנרים לטווח הקצר שלהם, נטייה לגנוב פרטנרים מאחרים, יותר לקיחת סיכון בצורה של שימוש בסמים, נטייה להעדיף כמויות קטנות של כסף באופן מיידי מכמויות גדולות יותר של כסף בטווח הארוך, שליטה עצמית מוגבלת, שכיחות גבוהה יותר של תסמיני ADHD וסגנון רומנטי-פרגמטי המאופיין במשחקי-שליטה. תכונות אלו זוהו כחלק מאסטרטגיית רבייה מואצת (R) שמתבטאת בגישה נצלנית, אופורטוניסטית והפכפכה לחיים בכלל ולעבודה בפרט.
הראיות מעורבות ביחס לקשר המדויק בין "השילוש האפל" להצלחת הרבייה. לדוגמה, חסרות ראיות אמפיריות להצלחת הרבייה במקרה של פסיכופתיה. בנוסף, תכונות אלה אינן מכוונות לטווח קצר וגם אינן אימפולסיביות. יתר על כן, חלק ניכר מהמחקרים שדווחו בנוגע לשילוש האפל המצוטט בפסקה לעיל מבוססים על נהלים סטטיסטיים המניחים כי "השילוש האפל" הוא מבנה יחיד, למרות שמטה-אנליטיות מראות להפך.
מראה חיצוני.
כמה מחקרים אקדמיים מצאו ראיות לכך שאנשים עם קווי אישיות של "השילוש האפל", נחשבים במבט ראשון לבעלי מראה טוב יותר מהממוצע. שני מחקרים קבעו שהסיבה לכך היא שאנשים בעלי תכונות "השילוש האפל" משקיעים מאמץ רב יותר במראה החיצוני שלהם, וההבדל באטרקטיביות נעלם כאשר הם בלבוש תפל וללא איפור. שני מחקרים נוספים מצאו כי רק נבדקים נרקיסיסטים נמצאו כבעלי מראה טוב יותר, אך לתכונות של מקיאווליזם ופסיכופתיה לא היה קשר עם המראה. תווי הפנים הקשורים לתכונות "השילוש האפל" נוטות להיות מדורגות כפחות מושכות.
מושגים קשורים.
חמש התכונות הגדולות.
למודל חמש תכונות האישיות יש קשרים משמעותיים עם "השילוש האפל", הן יחדיו והן בנפרד, עם כל אחת מתכונות האישיות של "השילוש האפל". "השילוש האפל" נמצא במתאם שלילי עם נעימות ועם מצפוניות. ליתר דיוק, מקיאווליזם מאופיין בתפיסה חשדנית (לעומת גישה של אמון בטבע האנושי), שנמדדת גם על ידי תת-הסולם של אמון במדד הנעימות. מוחצנות מתואמת עם היבטים נרקיסיסטיים של אסרטיביות, דומיננטיות וחשיבות-עצמית. נרקיסיזם קשור באופן חיובי גם לחתירה להישגים ולהיבטי המסוגלות של מצפוניות. לפסיכופתיה יש את המתאמים החזקים ביותר לציונים נמוכים בצייתנות ובמצפוניות.
כנות-ענווה.
גורם ה"כנות-ענווה" ממודל האישיות של HEXACO משמש למדידת כנות, הוגנות, הימנעות מחמדנות וצניעות. "כנות-ענווה" נמצא במתאם שלילי-חזק לתכונות "השילוש האפל". בהתאם, כל תכונות "השילוש האפל" נמצאות במתאם שלילי-חזק עם "כנות-ענווה". החפיפה המושגית של שלוש התכונות האפלות - היינו, הנטייה לתמרן ולנצל אחרים לצורך רווח אישי - מגדירה את הקוטב השלילי של גורם ה"כנות-ענווה". בדרך כלל, כל ההשפעות החיוביות, הנובעות מציונים גבוהים במדד "השילוש האפל" וציונים נמוכים במדד ה"כנות-ענווה", מתרחשות ברמה האישית, כלומר, כל היתרונות המופקים מ"השילוש האפל" הן אנוכיות במהותן (למשל הזדווגות מוצלחת, השגת עמדות מנהיגות) ואינן מיועדות לאחרים או לחברה כולה. מחקר נוסף מצא כי אנשים שמקבלים ציונים נמוכים ב"כנות-ענווה" הם בעלי ציונים גבוהים יותר בכל הנוגע לדיווח עצמי על רמת היצירתיות.
הריבוע האפל.
חוקרים מאוניברסיטת קולומביה הבריטית הציעו להרחיב את "השילוש האפל" כך שיכיל תכונה אפלה רביעית - סאדיזם יומיומי; שאיבת הנאה מהתנהגות אכזרית. בעוד שסאדיזם נמצא במתאם גבוה עם "השילוש האפל", החוקרים הראו כי לסאדיזם תרומה ייחודית לניבוי התנהגות אנטי-חברתית, מעבר לניבוי הנובע מ"השילוש האפל". הסאדיזם חולק מאפיינים משותפים עם פסיכופתיה והתנהגות אנטי חברתית (חוסר אמפתיה, מוכנות למעורבות רגשית, גרימת סבל), למרות שריידי ועמיתיו (2011) הראו כי לסאדיזם תרומה ייחודית לניבוי תוקפנות סמויה, מעבר לניבוי הנובע מפסיכופתיה.
יתר על כן, לסאדיזם יש תרומה ייחודית לניבוי התנהגות עבריינית בקרב תלמידי תיכון, מעבר לניבוי הנובע מ"השילוש האפל".
סאדיזם נמצא כמנבא טוב יותר מפסיכופתיה להתנהגות מזיקה כנגד יצורים חיים, נטיות א-מוסריות, אכזריות, הרסניות והישנותם של מעשים פליליים.
מחקרים על האופן שבו סדיסטים מפיקים הנאה מאכזריות כלפי נבדקים יושמו בבדיקת אנשים בעלי תכונות "השילוש האפל". התוצאות הראו כי רק אנשים המציגים תכונות של סאדיזם הפיקו הנאה ממעשי אכזריות, והובילו למסקנה שסאדיזם כולל תכונות אכזריות מובהקות שאינן מכוסות על ידי שאר תכונות "השילוש האפל". אי לכך, ראוי להוסיפו, וכך ליצור את "הריבוע האפל".
שילוש אפל פגיע.
"השילוש האפל" הפגיע (VDT) כולל שלוש קונסטרוקציות קשורות ודומות: נרקיסיזם פגיע, הפקטור השני של פסיכופתיה (המאופיין בתוקפנות אימפולסיבית בעלת מאפיינים רגשיים המתעוררת בתגובה לאירועים שלילים) והפרעת אישיות גבולית. במחקר נמצא כי שלושת המבנים הללו קשורים זה לזה באופן מובהק, וקיים דמיון בכל הנוגע לרשתות נומולוגיות (), המייצגות את הקשרים הפנימיים בתוך כל אחד מהמבנים, האופן שבו שלושת המבנים מתבטאים אמפירית והחוקיות של הרשת המייצגת את יחסי הגומלין בין שלושתם. אף על פי ש"השילוש האפל" הפגיע קשורים לרגשות שליליים ולסגנונות בין-אישיים אנטגוניסטיים, הם קשורים גם למופנמות וחוסר עכבות (). עם זאת, החוקרים מציינים כי ממצאי המחקר מבוססים במידה רבה על דיווחים עצמיים של הורים לסטודנטים אמריקאים-לבנים לתואר ראשון ולא על מידע המבוסס על הערכה קלינית.
נרקיסיזם ממאיר.
בתחום הקליני / פתולוגי, נרקיסיזם יכול להתבטא בצורה קשה במיוחד המכונה נרקיסיזם ממאיר. נרקיסיזם ממאיר מציג לא רק סימנים ותסמינים של נרקיסיזם גרנדיוזי, אלא כולל גם תכונות של פרנויה, סאדיזם, תוקפנות ופסיכופתיה (במיוחד התנהגויות אנטי חברתיות).
השילוש המואר.
בהשפעת "השילוש האפל", הציע סקוט בארי קאופמן את "השילוש המואר" של סגולות אישיות: הומניזם, קאנטיאניזם ואמונה באנושות. אנשים המקבלים ציונים גבוהים בנושא הומניזם נוטים יותר להעריך את כבודם של אחרים ואת ערכם העצמי. אנשים המקבלים ציונים גבוהים בקאנטיאניזם נוטים יותר לראות באחרים אנשים, לא אמצעי למטרה. אנשים המקבלים ציונים גבוהים באמונה באנושות נוטים יותר להאמין שאחרים טובים ביסודם. כאשר משווים אנשים שעוברים גם את מבחני "השילוש האפל" וגם את מבחני השילוש המואר מוצאים שהאדם הממוצע נוטה באופן מובהק לתכונות השילוש המואר. מבחן זה הוא לא היפוך של מבחן "השילוש האפל". למעשה, קאופמן התכוון להימנע מהפיכת הקידוד של "השילוש האפל" ובמקום זאת התמקד במאפיינים שהיו מנוגדים מבחינה רעיונית לשילוש האפל. קאופמן (2019)הראה כי ניתן למדוד את השילוש המואר באמצעות מדד מהימן ותקף, שהשילוש המואר נבדל מהיפוך של מדד "השילוש האפל", מחמש התכונות הגדולות וממודל ה-HEXACO. שהשילוש המואר מנבא תוצאות חיוביות ושליליות מעבר לניבוי הנובע מ"נעימות" ומ"כנות-ענווה", ושהשילוש המואר הוא מבנה (מושגי) שימושי המרחיב את ההבנה של מושג "השילוש האפל" ואת ההבנה של מושגי הרווחה והשקט הנפשי.